SKRIFTLIG FORESPØRGSEL E-2043/99

af Jeffrey Titford (EDD) til Kommissionen

(3. november 1999)

Om: Udgifter til og lovligheden af Soul for Europe-kontoret

Forespørgeren nærer bekymringer med hensyn til oprettelsen af, formålet med samt lovligheden og finansieringen af Den Europæiske Unions Soul for Europe-kontor.

1. Hvem dvs. hvilken person, hvilken gruppe af personer eller hvilket organ oprettede dette kontor?

2. Hvad er det præcise formål med kontoret?

3. Hvad er retsgrundlaget for oprettelsen af dette kontor? Hvornår gav enten Rådet, Kommissionen eller Europa-Parlamentet tilladelse til dets oprettelse?

4. Hvornår påbegyndte kontoret sin virksomhed?

5. Hvilket kommissionsmedlem er kontoret ansvarligt over for?

6. Hvilke rapporter har Soul for Europe-kontoret offentliggjort?

7. Ifølge forespørgerens oplysninger har Soul for Europe-kontoret, eller Analyse- og Prognosegruppen, som det, så vidt jeg ved, er en del af, udbetalt betydelige støttebeløb. Kan Kommissionen forelægge en fuldstændig liste over de organisationer, der har modtaget støtte fra Soul for Europe-kontoret, og for hver enkelt organisations vedkommende oplyse, hvor meget den har fået udbetalt?

Svar afgivet på Kommissionens vegne af Romano Prodi

(6. december 1999)

Der er intet kontor med navnet Soul for Europe i Kommissionen. Men i 1994 tog kommissionsformand Jacques Delors et initiativ, der også blev støttet af kommissionsformand Jacques Santer, med titlen Soul for Europe. Ethics and Spirituality. Formålet med initiativet er at fremme dialogen med religiøse eller humanistiske samfund og fremme projekter, der er med til at øge anerkendelsen og forståelsen for de etiske og åndelige dimensioner i den europæiske integration samt Fællesskabernes politik.

For at involvere samarbejdspartnerne (de religiøse eller humanistiske samfund) i sammenhængen bag Soul for Europe. Ethics and Spirituality opfordrede Kommissionen (i 1994) dem til at nedsætte et bedømmelsesudvalg, som er sammensat af deres repræsentanter, og som anbefaler projekter. Disse projekter skal direkte fremme ideen og værdierne bag den europæiske integration og skal skabe tanker om den åndelige eller etiske dimension ved at bygge et nyt Europa.

Bedømmelsesudvalget støttes af en koordinator, som sidder i staben hos kirke- og samfundskommissionen i de europæiske kirkers konference (KEK). Udvalgets møder (som afholdes ca. tre gange årligt) og koordinatorens arbejde (deltid) støttes af Kommissionen.

Tilskuddene til delvis finansiering af de projekter, der anbefales af bedømmelsesudvalget og godkendes af Kommissionen, tages fra konto A 3024. Dette er muligt i henhold til følgende anmærkning, som Parlamentet indføjede i 1997: Denne bevilling mldr skal ligeledes dække tilskud til aktiviteter som led i drøftelser på EU-plan om den europæiske integrations etiske og åndelige kilder. Konto A 3024 ligger nu (siden 1999) under ansvarsområdet for det medlem af Kommissionen, der er ansvarligt for uddannelse og kultur.

Siden 1997 har koordinatoren aflagt en årlig rapport om initiativets udvikling samt evalueringen af de gennemførte projekter.

Den fuldstændige liste over de organisationer, der har modtaget tilskud via Soul for Europe-programmet er sendt direkte til det ærede medlem og til Parlamentets sekretariat.